Politiets nye alkometer kunne ikke måle mandens promille, fordi den var så høj.

Det skriver Nordjyske.dk. Tirsdag aften fik politiet en melding om en slingrende bil syd for Aars. Da politiet nåede frem, fandt de varevognen med polske nummerplader på en rasteplads nord for St. Binderup. Da varevognens fører blev bedt om at puste i alkometeret, røg det op på 3,0, hvilket er den højeste promille, det kan måle. Manden, der er polsk statsborger, blev taget med på stationen, hvor han fik taget en blodprøve, der skulle vise den præcise promille. Derefter sov han rusen ud i detentionen. Personer med en så høj promille får ofte en bøde og et kørselsforbud inden de bliver udvist af landet. - Men det synes vi, er for let sluppet i dette tilfælde. Så onsdag vil vores jurister forsøge, om det er muligt at give manden en strengere straf, siger vagtchef Per Vagn Nielsen fra Nordjyllands Politi til Nordjyske.dk.